**NÁRODNÁ RADA SLOVENSKEJ REPUBLIKY**

**VI. volebné obdobie**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Číslo:2239/2012

**281a**

**Spoločná správa**

výborov Národnej rady Slovenskej republiky o prerokovaní **Vládneho návrhu zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a  prípravkoch v znení neskorších predpisov a ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov** (tlač 281) vo výboroch Národnej rady Slovenskej republiky

\_**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Výbor Národnej rady Slovenskej republiky pre zdravotníctvo** ako gestorský výbor pri rokovaní o Vládnom návrhu zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a  prípravkoch v znení neskorších predpisov a ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (tlač 281) (ďalej len gestorský výbor) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky túto spoločnú správu výborov Národnej rady Slovenskej republiky o prerokovaní vyššie uvedeného návrhu zákona:

**I.**

Národná rada Slovenskej republiky uznesením č. 387 z 18. decembra 2012 po prerokovaní Vládneho návrhu zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a  prípravkoch v znení neskorších predpisov a ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (tlač 281) v prvom čítaní rozhodla, že podľa § 73 ods. 3 písm. c) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky prerokuje uvedený návrh zákona v druhom čítaní a prideľuje návrh podľa § 74 ods. 1 citovaného zákona na prerokovanie

Ústavnoprávnemu výboru Národnej rady Slovenskej republiky a

Výboru Národnej rady Slovenskej republiky pre zdravotníctvo.

**II.**

Gestorský výbor nedostal žiadne stanoviská poslancov, ktorí nie sú členmi výborov, ktorým bol návrh zákona pridelený (§ 75 ods. 2 zákona č. 350/1996 Z. z. ).

**III.**

Výbory Národnej rady Slovenskej republiky, ktorým bol návrh zákona pridelený zaujali k nemu nasledovné stanoviská:

**Ústavnoprávny výbor Národnej rady Slovenskej republiky** prerokoval Vládny návrh zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a  prípravkoch v znení neskorších predpisov a ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (tlač 281) dňa 22. januára 2013 a odporučil Národnej rade Slovenskej republiky návrh zákona schváliť so zmenami a doplnkami  (uznesenie č. 166 z 22. januára 2013).

**Výbor Národnej rady Slovenskej republiky pre zdravotníctvo** prerokoval Vládny návrh zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a  prípravkoch v znení neskorších predpisov a ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (tlač 281) dňa 29. januára 2013 a odporučil Národnej rade Slovenskej republiky návrh zákona schváliť s pozmeňujúcimi a doplňujúcimi návrhmi (uznesenie č. 42 z  29. januára 2013).

**IV.**

Z uznesení výborov uvedených pod bodom III. tejto správy vyplývajú tieto pozmeňujúce a doplňujúce návrhy:

1. **V čl. I bode 6** sa slová „lekár so špecializáciou v špecializačnom odbore všeobecné lekárstvo“ nahrádzajú slovami „lekár so špecializáciou v špecializačnom odbore všeobecné lekárstvo alebo v špecializačnom odbore pediatria“.

Spresnenie ustanovenia v súvislosti s odbornou spôsobilosťou lekára, ktorý vydáva lekársky posudok.

**Výbor NR SR pre zdravotníctvo**

**gestorský výbor odporúča s c h v á l i ť**

1. **K čl. I bodu 11**

Poznámka pod čiarou k odkazu 5a znie:

„5a) Nariadenie (ES) č. 73/2009.

Čl. 91 až 95 nariadenia Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (Ú. v. EÚ L 299, 16.11.2007) v platnom znení.

Čl. 13 ods. 1 a čl. 30 nariadenia Komisie (ES) č. 1122/2009 z 30. novembra 2009, ktorým sa ustanovujú podrobné pravidlá vykonávania nariadenia Rady (ES) č. 73/2009, pokiaľ ide o krížové plnenie, moduláciu a integrovaný správny a kontrolný systém v rámci schém priamej podpory pre poľnohospodárov ustanovených uvedeným nariadením, ako aj podrobné pravidlá vykonávania nariadenia Rady (ES) č. 1234/2007, pokiaľ ide o krížové plnenie v rámci schémy podpory ustanovenej pre odvetvie vinohradníctva a vinárstva (Ú. v. EÚ L 316, 2. 12. 2009) v platnom znení.

Zákon č. 543/2007 Z. z. o pôsobnosti orgánov štátnej správy pri poskytovaní podpory v pôdohospodárstve a rozvoji vidieka v znení neskorších predpisov.

Nariadenie vlády Slovenskej republiky č. 488/2010 Z. z. o podmienkach poskytovania podpory v poľnohospodárstve formou priamych platieb v znení neskorších predpisov.“.

Ide o legislatívno-technické úpravy súvisiace so zaužívaným spôsobom uvádzania právne záväzných aktov Európskej únie a ich skrátenej citácie v poznámkach pod čiarou tak, ako boli publikované v úradnom vestníku.

**Výbor NR SR pre zdravotníctvo**

**Ústavnoprávny výbor NR SR**

**gestorský výbor odporúča s c h v á l i ť**

1. **V čl. I bode 12 v § 16a odsek 2** znie:

„(2) Ak sa v lehote troch rokov od zaradenia do zoznamu rizikových látok preukáže, že riziková látka má vlastnosti omamnej látky alebo psychotropnej látky, bezodkladne sa zaradí do zoznamu omamných látok a psychotropných látok uvedeného v prílohe č. 1 a súčasne sa vyradí zo zoznamu rizikových látok.“.

**Výbor NR SR pre zdravotníctvo**

**gestorský výbor odporúča s c h v á l i ť**

1. **V čl. I bode 12 v § 16a sa za odsek 2 vkladá nový odsek 3**, ktorý znie:

„(3) Zo zoznamu rizikových látok sa bezodkladne vyradí riziková látka, ak sa v lehote troch rokov od zaradenia do zoznamu rizikových látok preukáže, že riziková látka nemá vlastnosti omamnej látky alebo psychotropnej látky. Zo zoznamu rizikových látok sa bezodkladne vyradí riziková látka aj vtedy, ak sa v lehote podľa prvej vety nepreukáže, že riziková látka nemá vlastnosti omamnej látky alebo psychotropnej látky.“.

Doterajší odsek 3 návrhu zákona sa označí ako odsek 4.

Spresnenie postupu pri zaraďovaní rizikových látok do zoznamu omamných látok a psychotropných látok a  vyraďovaní rizikových látok zo zoznamu rizikových látok, ak sa v ustanovenej lehote preukáže, že riziková látka má vlastnosti omamnej látky alebo psychotropnej látky. Po uplynutí zákonom ustanovenej lehoty je potrebné bezodkladne začať legislatívny proces súvisiaci so zaradením rizikovej látky do zoznamu omamných látok a psychotropných látok a v nadväznosti naň aj legislatívny proces vyradenia rizikovej látky zo zoznamu rizikových látok tak, aby zaradenie rizikovej látky do zoznamu omamných látok a psychotropných látok a vyradenie rizikovej látky zo zoznamu rizikových látok prebehlo súčasne, to znamená k rovnakému dátumu účinnosti. V takomto prípade nemožno vyradiť rizikovú látku zo zoznamu rizikových látok skôr, ako bude zaradená do zoznamu omamných látok a psychotropných látok. Súčasne sa explicitne upravuje aj postup v prípade, ak sa v zákonom ustanovenej lehote nepreukáže, že riziková látka má vlastnosti omamnej látky alebo psychotropnej látky, pričom aj v tomto prípade sa vyžaduje bezodkladne po uplynutí zákonom ustanovenej lehoty vyradiť rizikovú látku zo zoznamu rizikových látok..

**Výbor NR SR pre zdravotníctvo**

**gestorský výbor odporúča s c h v á l i ť**

1. **V čl. I bode 14** sa vypúšťajú slová „nadpise § 33 a v“.

Úprava súvisiaca s obsahom znenia platných ustanovení § 33 ods. 1, 2 a 3.

**Výbor NR SR pre zdravotníctvo**

**gestorský výbor odporúča s c h v á l i ť**

**6.** **K čl. I bodu 16**.

V poznámke pod čiarou k odkazu 6b sa vypúšťajú slová „(Ú. v. EÚ L 30, 31. 1. 2009) v platnom znení“ a slová „(Ú. v. EÚ L 316, 2. 12. 2009) v platnom znení“.

V poznámke pod čiarou k odkazu 6c sa vypúšťajú slová „(Ú. v. EÚ L 30, 31. 1. 2009) v platnom znení“ a slová „(Ú. v. EÚ L 316, 2. 12. 2009) v platnom znení“.

Ide o legislatívno-technické úpravy súvisiace so zaužívaným spôsobom uvádzania skrátenej citácie právne záväzných aktov Európskej únie v poznámke pod čiarou.

**Výbor NR SR pre zdravotníctvo**

**Ústavnoprávny výbor NR SR**

**gestorský výbor odporúča s c h v á l i ť**

1. **V čl. II sa navrhovaný text označí ako 1. bod a dopĺňa sa 2. bod,** ktorý znie:

„2. V sadzobníku správnych poplatkov časti VIII. Finančná správa a obchodná činnosť v položke 154 písm. f) sa slová „omamné a psychotropné látky“ nahrádzajú slovami „omamné látky, psychotropné látky a prípravky s obsahom omamných látok alebo psychotropných látok“.

Legislatívna skratka „omamné a psychotropné látky“ (vytvorená v zákone č. 139/1998 Z. z. o omamných látkach, psychotropných látkach a prípravkoch z pojmu „omamné látky, psychotropné látky a prípravky“) sa nahrádza neskráteným názvom a súčasne sa spresňujú prípravky, na ktoré sa vzťahuje vydanie dovozného, vývozného alebo tranzitného povolenia v súlade s úpravou v navrhovanom článku I. Ide len o prípravky s obsahom omamných látok alebo psychotropných látok, keďže podľa  5. bodu čl. I vládneho návrhu zákona sa na prípravky s obsahom potenciálne rizikových látok nevzťahujú ustanovenia upravujúce dovoz, vývoz a tranzit.

**Výbor NR SR pre zdravotníctvo**

**gestorský výbor odporúča s c h v á l i ť**

1. **V čl. III a v čl. I v bode 18. v § 42a** v nadpise sa slová „1. februára 2013“ nahrádzajú slovami „1. apríla 2013“ a súčasne v čl. I v bode 18. v § 42a v  odsekoch 2 a 3 sa slová „do 31. januára 2013“ nahrádzajú slovami „do 31. marca 2013“.

Posunutie účinnosti a s tým súvisiaca úprava prechodných ustanovení zohľadňuje zákonné lehoty v legislatívnom procese schvaľovania zákona ako aj potrebnú legisvakanciu.

**Výbor NR SR pre zdravotníctvo**

**Ústavnoprávny výbor NR SR**

**gestorský výbor odporúča s c h v á l i ť**

**V.**

Gestorský výbor na základe stanovísk výborov k  Vládnemu návrhu zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a  prípravkoch v znení neskorších predpisov a ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (tlač 281) vyjadrených v ich uzneseniach uvedených pod bodom IV. tejto správy a v stanovisku gestorského výboru odporúča Národnej rade Slovenskej republiky Vládny návrh zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a  prípravkoch v znení neskorších predpisov a ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (tlač 281) **s c h v á l i ť s odporúčanými pozmeňujúcimi a doplňujúcimi návrhmi.**

1. Súčasne gestorský výbor odporučil hlasovať o bodoch **1 – 8** uvedených v IV. časti tejto spoločnej správy  **s p o l o č n e** s návrhom gestorského výboru **s c h v á l i ť**

2. Poveril spoločnú spravodajkyňu výborov **Emíliu M ü l l e r o v ú** predniesť v súlade s § 80 zákona č. 350/1996 Z. z. o rokovacom poriadku Národnej rady Slovenskej republiky spoločnú správu výborov na schôdzi Národnej rady Slovenskej republiky a návrhy v zmysle § 83 ods. 4 a § 84 ods. 2 zákona č. 350/1996 Z. z.

Predmetná spoločná správa výborov Národnej rady Slovenskej republiky o prerokovaní Vládneho návrhu zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a  prípravkoch v znení neskorších predpisov a ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (tlač 281a) bola schválená uznesením Výboru Národnej rady Slovenskej republiky pre zdravotníctvo (gestorský výbor) č. 44 z 29. januára 2013.

Bratislava 29. januára 2013

**Richard R a š i, v. r.**

predseda

Výboru Národnej rady Slovenskej republiky

pre zdravotníctvo